อู๋ ปังกั๋ว

อู๋ ปังกั๋ว (22 กรกฎาคม ค.ศ. 1941 – 8 ตุลาคม ค.ศ. 2024) เป็นนักการเมืองชาวจีนผู้ดำรงตำแหน่งสมาชิกอันดับสองของคณะกรรมาธิการสามัญประจำกรมการเมืองพรรคคอมมิวนิสต์จีนตั้งแต่ ค.ศ. 2002 ถึง 2022 และประธานคณะกรรมาธิการสามัญประจำสภาประชาชนแห่งชาติตั้งแต่ ค.ศ. 2003 ถึง 2013
อู๋เป็นวิศวกรไฟฟ้าโดยอาชีพ และมีชื่อเสียงทางการเมืองเพิ่มขึ้นระหว่างการทำงานของเขาในเซี่ยงไฮ้ ในช่วงต้นคริสต์ทศวรรษ 1980 เขาเป็นผู้รับผิดชอบงานที่เกี่ยวข้องกับวิทยาศาสตร์และเทคโนโลยีในเซี่ยงไฮ้ โดยทำงานร่วมกับเจียง เจ๋อหมิน ซึ่งขณะนั้นเป็นนายกเทศมนตรีและต่อมาเป็นเลขาธิการพรรคของเมือง ส่งผลให้อู๋เข้าสังกัดกลุ่มการเมืองของเจียง เขาดำรงตำแหน่งเลขาธิการพรรคประจำเซี่ยงไฮ้ใน ค.ศ. 1991 สืบต่อจากจู หรงจี ทำให้เขาได้รับที่นั่งในกรมการเมืองพรรคคอมมิวนิสต์จีนใน ค.ศ. 1992
เขาดำรงตำแหน่งรองนายกรัฐมนตรีอันดับสามของประเทศใน ค.ศ. 1995 โดยมีหน้าที่รับผิดชอบรัฐวิสาหกิจและการก่อสร้างเขื่อนสามผา เขาเข้าร่วมคณะกรรมาธิการสามัญประจำกรมการเมืองใน ค.ศ. 2002 และได้รับแต่งตั้งเป็นประธานคณะกรรมาธิการสามัญประจำสภาประชาชนแห่งชาติใน ค.ศ. 2003 ในฐานะหนึ่งในเจ้าหน้าที่ระดับสูงสุดภายใต้หู จิ่นเทา เลขาธิการพรรค อู๋ได้รับการพิจารณาโดยทั่วไปว่ามีจุดยืนอนุรักษ์นิยมต่อการปฏิรูปการเมืองในระหว่างดำรงตำแหน่งของเขา เขาลงจากตำแหน่งกรรมาธิการสามัญประจำกรมการเมืองใน ค.ศ. 2012 และจาง เต๋อเจียงขึ้นดำรงตำแหน่งประธานคณะกรรมาธิการสามัญประจำสภาประชาชนแห่งชาติใน ค.ศ. 2013 แทน
ชีวิตช่วงต้น.
อู๋เกิดเมื่อ 22 กรกฎาคม ค.ศ. 1941 ในผิงป้า มณฑลกุ้ยโจว มีรากเหง้าบรรพบุรุษอยู่ในเฝย์ตง มณฑลอานฮุย อู๋ จงซิง พ่อของเขา เป็นนักทำแผนที่ที่ทำงานเกี่ยวกับการฉายแผนที่ เขาเข้าศึกษาที่มหาวิทยาลัยชิงหฺวาใน ค.ศ. 1960 โดยเรียนวิชาวิศวกรรมหลอดสุญญากาศที่ภาควิชาวิทยุอิเล็กทรอนิกส์ และจบการศึกษาใน ค.ศ. 1967 เขาเข้าร่วมพรรคคอมมิวนิสต์จีนใน ค.ศ. 1964 หลังจบการศึกษา เขาได้รับการว่าจ้างเป็นคนงานและช่างเทคนิคที่โรงงานหลอดอิเล็กทรอนิกส์ที่ 3 ของเซี่ยงไฮ้ และต่อมาเป็นรองหัวหน้าและหัวหน้าแผนกเทคนิคตั้งแต่ ค.ศ. 1976 ถึง 1978 ในที่สุดเขาจะก้าวขึ้นเป็นผู้นำโรงงานในฐานะเลขาธิการพรรคประจำโรงงาน ใน ค.ศ. 1978 เขาได้รับมอบหมายให้เป็นรองผู้จัดการบริษัท Shanghai Electronic Elements Company และระหว่าง ค.ศ. 1979 ถึง 1981 เป็นรองผู้จัดการบริษัท Shanghai Electron Tube Company ระหว่าง ค.ศ. 1981 ถึง 1983 เขาทำงานเป็นรองเลขาธิการสำนักมาตรวัด เครื่องมือ และโทรคมนาคมเซี่ยงไฮ้
อาชีพการเมือง.
การทำงานของอู๋ในบริษัทอิเล็กทรอนิกส์ทำให้เขาได้รับตำแหน่งในระดับสูงของอำนาจในเมือง เขาเป็นส่วนหนึ่งของคณะกรรมาธิการพรรคประจำเซี่ยงไฮ้ใน ค.ศ. 1983 ทำให้เขากลายเป็นส่วนหนึ่งของวงในทางการเมืองของเซี่ยงไฮ้อย่างมีประสิทธิภาพ และได้รับมอบหมายให้ดูแลงานที่เกี่ยวข้องกับวิทยาศาสตร์และเทคโนโลยี ในช่วงเวลานี้ เขาทำงานร่วมกับเจียง เจ๋อหมิน นายกเทศมนตรีและต่อมาเป็นเลขาธิการพรรคประจำเมืองนั้น ระหว่าง ค.ศ. 1985 ถึง 1991 อู๋ถูกเลื่อนตำแหน่งเป็นรองเลขาธิการพรรคประจำเซี่ยงไฮ้ และต่อมาเป็นเลขาธิการพรรคประจำเซี่ยงไฮ้สืบต่อจากเจียง ในช่วงที่เขาดำรงตำแหน่งในเซี่ยงไฮ้ เขาถูกมองว่าเป็นเจ้าหน้าที่ผู้รับผิดชอบมากที่สุดในการพัฒนาเขตผู่ตงใหม่
เมื่อสถานะทางการเมืองและเศรษฐกิจของเซี่ยงไฮ้เติบโตขึ้นจากการปฏิรูปเศรษฐกิจ อู๋ก็ได้รับที่นั่งในกรมการเมืองของพรรคคอมมิวนิสต์จีน สภาปกครองของจีน ใน ค.ศ. 1992 ต่อมาใน ค.ศ. 1995 เขาได้รับแต่งตั้งเป็นรองนายกรัฐมนตรีอันดับสามภายใต้นายกรัฐมนตรีหลี่ เผิง ในช่วงเวลานี้ เขาดำรงตำแหน่งในส่วนงานที่เกี่ยวข้องกับอุตสาหกรรมและการปฏิรูปรัฐวิสาหกิจ และยังดูแลโครงการเขื่อนสามผาด้วย เขาดำรงตำแหน่งรองนายกรัฐมนตรีต่อมาในสมัยของจู หรงจี และอยู่ในตำแหน่งนั้นจนถึง ค.ศ. 2003
ประธานสภาประชาชนแห่งชาติ.
ในการประชุมสภาแห่งชาติพรรคครั้งที่ 16 ในเดือนพฤศจิกายน ค.ศ. 2002 อู๋เข้าสู่กลุ่มผู้มีอำนาจสูงสุดของประเทศ โดยดำรงตำแหน่งเป็นอันดับสองในคณะกรรมาธิการสามัญประจำกรมการเมืองพรรคคอมมิวนิสต์จีน เป็นรองเพียงหู จิ่นเทา เลขาธิการใหญ่ในขณะนั้นเท่านั้น ใน ค.ศ. 2003 ในการประชุมครั้งแรกของสภาประชาชนแห่งชาติชุดที่ 10 เขาได้รับแต่งตั้งเป็นประธานคณะกรรมาธิการสามัญประจำสภาประชาชนแห่งชาติ ในการประชุมครั้งแรกของสภาประชาชนแห่งชาติชุดที่ 11 เขาได้รับการเลือกอีกกลับมาดำรงตำแหน่งประธานคณะกรรมาธิการสามัญประจำสภาประชาชนแห่งชาติอีกครั้งในวันที่ 15 มีนาคม ค.ศ. 2008 กลายเป็นบุคคลแรกที่ดำรงตำแหน่งประธานฯ มากกว่าสองสมัยนับตั้งแต่จู เต๋อ
ในช่วงที่เขาดำรงตำแหน่ง อู๋ได้รับการยกย่องโดยทั่วไปว่าเป็นสมาชิกของกลุ่มเซี่ยงไฮ้และเป็นผู้ร่วมงานของเจียง เจ๋อหมิน โดยทั่วไปแล้วเขาใช้แนวทางอนุรักษ์นิยมต่อการปฏิรูป เขาถูกบรรยายว่ามีบทบาทไม่โดดเด่นนักในช่วงดำรงตำแหน่ง
ระหว่างการกล่าวสุนทรพจน์เกี่ยวกับกฎหมายพื้นฐานฮ่องกงในฮ่องกงในเดือนมิถุนายน ค.ศ. 2007 อู๋เตือนว่าฮ่องกงมีอำนาจแค่เท่าที่ปักกิ่งให้เท่านั้น และรัฐบาลเขตปกครองพิเศษเป็นแบบนำโดยฝ่ายบริหารและไม่ควรทำตามระบบตะวันตกอย่างสุ่มสี่สุ่มห้า เขายังกล่าวอีกว่ารัฐบาลกลางสนับสนุนการพัฒนาประชาธิปไตยของฮ่องกง ตราบใดที่อยู่ภายในขอบเขตของกฎหมายพื้นฐานฮ่องกง แม้คำพูดเหล่านั้นจะเปิดช่องให้ตีความได้หลายแบบ แต่ก็ก่อให้เกิดข้อถกเถียงอย่างมากในฮ่องกง โดยนักการเมืองฝ่ายประชาธิปไตยเรียกมันว่าเป็นการท้าทายต่ออำนาจปกครองตนเองของดินแดน
ในฐานะประธานคณะกรรมาธิการสามัญประจำสภาประชาชนแห่งชาติ อู๋กล่าวสุนทรพจน์ประจำปีในการประชุมสภาประชาชนแห่งชาติในเดือนมีนาคมของทุกปี สุนทรพจน์เหล่านี้กล่าวไว้เสมอว่าจีนจะไม่นำระบอบประชาธิปไตยแบบหลายพรรค การแยกใช้อำนาจ หรือระบบสหพันธรัฐมาใช้ ใน ค.ศ. 2011 อู๋เสนอ "ห้าสิ่งที่ไม่ทำ"  โดยประกาศว่า "[พวกเรา] ประกาศอย่างจริงจังว่าเราจะไม่ใช้ระบบหลายพรรคผลัดกันดำรงตำแหน่ง การกระจายอุดมการณ์ชี้นำ การแยกใช้อำนาจและระบบสองสภา ระบบสหพันธรัฐ หรือการแปรรูปรัฐวิสาหกิจ"
วันที่ 16 กรกฎาคม ค.ศ. 2012 อู๋เข้าร่วมพิธีเปิดตัวยานอวกาศที่มีมนุษย์โดยสารเฉินโจว 9
อู๋เกษียณจากคณะกรรมาธิการสามัญประจำกรมการเมืองพรรคคอมมิวนิสต์จีนในการประชุมพรรคครั้งที่ 18 ในเดือนพฤศจิกายน ค.ศ. 2012 และจาง เต๋อเจียง สืบทอดตำแหน่งประธานคณะกรรมาธิการสามัญประจำสภาประชาชนแห่งชาติต่อในเดือนมีนาคม ค.ศ. 2013 ในการกล่าวสุนทรพจน์ครั้งสุดท้ายในฐานะประธานฯ เขากล่าวว่า "เราจะไม่ลอกเลียนแบบระบบการเมืองตะวันตกอย่างเด็ดขาด"
หลังเกษียณ.
เช่นเดียวกับเจ้าหน้าที่ระดับสูงที่เกษียณอายุคนอื่น ๆ ในจีน อู๋หยุดปรากฏตัวต่อสาธารณะยกเว้นการเข้าร่วมกิจกรรมสำคัญ เช่น งานฉลองวันชาติ ในเดือนมีนาคม ค.ศ. 2015 อู๋ถูกถ่ายภาพขณะเยี่ยมชมไร่ผักกาดก้านขาวในอู้ยฺเหวียน มณฑลเจียงซี
อู๋เสียชีวิตเมื่อเวลา 04:36 น. ของวันที่ 8 ตุลาคม ค.ศ. 2024 ด้วยวัย 83 ปี พิธีอำลาจัดขึ้นในวันที่ 14 ตุลาคม โดยสี จิ้นผิง, หลี่ เฉียง, จ้าว เล่อจี้, หวัง ฮู่หนิง, ไช่ ฉี, ติง เซฺวเสียง, หลี่ ซี, หาน เจิ้ง และผู้นำคนอื่น ๆ มาแสดงความเคารพครั้งสุดท้ายที่สุสานปฏิวัติปาเป่าชาน ขณะที่หู จิ่นเทาได้ส่งพวงหรีดมา ร่างของเขาถูกเผาในวันเดียวกัน ธงชาติถูกลดครึ่งเสาที่อาคารรัฐบาลจีน สถานทูต และในฮ่องกงและมาเก๊า